钦定古今图书集成/理学汇编/文学典/第195卷 > 《圣制故司空魏徵挽歌词表》唐·褚亮
## 钦定古今图书集成/理学汇编/文学典/第195卷 > 《圣制故司空魏徵挽歌词表》唐·褚亮

臣亮言：伏见圣制《故司空郑国公挽词》十首，词穷清
曲，理备哀伤。汉武北管之书，更惭追远；魏文南皮之
叹，取愧悼亡。与辰纬而相晖，随锺石而俱振。魏徵早
逢兴运，誉美当朝，为圣主之贤臣，预能官于多士。出
纳通显，凭借宠私，忠诚所到，心力同尽。而逝水不追，
清徽永谢。树碑荒垄，已叨相质之文；哀歌泉路，复降
《高堂》之曲。事重一时，荣流千载。臣趋侍学林，窃观睿
藻，不入玉山，屡逄盈尺；如游珠水，常睹照车。庆忭之
深，唯知舞咏，不任下情。